مستەفا مەولوودی: ئەو كەسەی تەقینەوەكەی لە كۆیە كرد كورد بوو و ئەندامی ڕێكخراوێكی خۆمان بوو |\nHome چاوپێکەوتن مستەفا مەولوودی: ئەو كەسەی تەقینەوەكەی لە كۆیە كرد كورد بوو و ئەندامی ڕێكخراوێكی خۆمان بوو\nمستەفا مەولوودی: ئەو كەسەی تەقینەوەكەی لە كۆیە كرد كورد بوو و ئەندامی ڕێكخراوێكی خۆمان بوو\non: شوبات 09, 2017 In: چاوپێکەوتن, سەرەکیNo Comments\nلە ئێستادا حدكا كۆبوونەوەكانی لەگەڵ ئـێمەدا ڕاگرتووە\nمستەفا مەولوودی، سكرتێری گشتیی نوێی حزبی دیموكراتی كوردستان، ئاماژە بەوە دەدات، حزبی دیموكراتی كوردستانی ئێران ״حدكا״ كۆبوونەوەكانی لەگەڵ ئەواندا ڕاگرتووە بۆ گفتوگۆی یەكگرتنەوە و دەڵێت، ״بەربەستمان بۆ یەكگرتنەوە لە ئێستادا شێوازی تێڕوانینمانە بۆ خەبات و ئاییندەی كورد لە ڕۆژهەڵاتی كوردستان.״\nمەولوودی لە چاوپێكەوتنێكی ״ئاژانس״دا سەبارەت بەو تەقینەوەیەی لە بەردەم بارەگاكەیان لە كۆیە ئەنجام درا باس لەوە دەكات ئەو كەسەی تەقینەوەكەی كرد بەكرێگیراوی ئێران بووە و كورد بووە و ئەندامی ڕێكخراوێكی خۆیان بووە و دەشڵێت، ״ئەو كەسە تا گەیشتووەتە لای ئێمە بۆمبەكەی بە چەند بازگەیەكی پێشمەرگە و ئاسایشی هەرێمدا تێپەڕاندووە.״\nئاژانس: تۆ چ ئەجێندا و بەرنامەیەكی نوێت هەیە بۆ یەكگرتنەوەی دیموكراتەكان؟\nمستەفا مەولوودی: پرسی یەكگرتنەوەی دیموكراتەكان جددییە و لە ماوەی ئەو دە ساڵەدا كە دابڕان لە ڕیزەكانی حزبی دیموكراتدا ڕووی داوە هەمیشە گرنگیی خۆی هەبووە و كاری لەسەر كراوە. ئێمە چوار ساڵ پێش ئێستاش ئەو پرسەمان لەگەڵ یەكتر باس كردووە و تەنانەت پڕۆژەیەكی نووسراویشیمان داوەتە هاوڕێیانمان لە حدكا كە چۆن هەردوو لایەنی حزبی دیموكرات یەك بخەینەوە. دیارە پێشتر لیژنەیەكمان هەبوو بۆ یەكگرتنەوەی هەردوو لایەنی حزبی دیموكرات كە من سەرۆكی لێژنەكەی حزبی دیموكراتی كوردستان بووم و بیروبۆچوونەكانی من لەنێو ئەو پڕۆژەیەدا هەیە.\nئاژانس: بەڵام خالید عەزیزی لە چەند ساڵی ڕابردوودا نەیتوانی ئەو كارە بكا، ئایا تۆ دەتوانی یان دەتوانی بەڵێنی ئەوە بدەی كە هەردوو دیموكرات یەك بخەیتەوە؟\nمستەفا مەولودی: ئەم پڕۆسەیە كە لەگەڵ كاك خالید دەستمان پێ كردووە باش چووەتە پێشەوە، لە ئێستادا پەیوەندییەكانمان ئاسایی بوونەتەوە و لە كۆڕ و كۆبوونەوەكاندا بە یەكەوە دادەنیشین و قسە دەكەین، سەردان و هاتوچۆمان هەیە لە بەیندا، دوو لیژنە لە لایەن ئەوان و ئێمەوە هەیە كە بە یەكەوە دادەنیشن و لەسەر چۆنیەتیی یەكگرتنەوە قسە دەكەن، ئەگەرچی ماوەی ساڵێكە هاوڕێیانمان لە حزبی دیموكراتی كوردستانی ئێران ڕەوتی وتووێژەكانیان ڕاگرتووە. دیارە ئەمن هەوڵ دەدەم ئەو وتووێژ و دانیشتنانە دەست پێ بكەنەوە تا بە یەكەوە خاڵە هاوبەشەكان بدۆزینەوە و كاریان لەسەر بكەین لە پێناو یەكگرتنەوەدا.\nئاژانس: بۆچی گفتوگۆكانیان ڕاگرتووە؟\nمستەفا مەولوودی: ئەوان وا تێگەیشتوون كە كاك خالید عەزیزی لە سیاسەتی حزب و میدیادا بە جۆرێك سیاسەت دەكا كە جیاوازیی ڕوانگە و بۆچوونی سیاسی لەگەڵ ئەواندا درووست كردووە، ئێمە خوێندنەوەمان بۆ چۆنیەتیی بەشداریی خەڵكی ڕۆژهەڵاتی كوردستان لە بزاوتی سیاسی و كۆمەڵایەتی و مەدەنی فرەڕەهەندییە و بە بایەخێكی زۆرەوە بۆ جۆری خەبات و چالاكیی مەدەنی لە ڕۆژهەڵاتی كوردستان دەڕوانین كە بەشێكی سەرەكییە لە خەباتی كورد، كەچی ئەوان پێیان وایە ئەم جۆرە خەباتە كەمڕەنگكردنەوەی خەباتی سیاسیی پێشمەرگانەیە، بەڵام ئەمن پێم وایە ئەم خوێندنەوەیەی ئەوان دەقیق و لە جێی خۆیدا نییە، چونكە مێژووی خەباتی حزبی دیموكرات بایەخی تایبەتیی داوە بە هەردوو ڕەهەند و جۆری خەباتەكە.\nئاژانس: باشە لە ئێستا چ هۆكارێك لە بەردەم یەكنەگرتنەوەدا ماوە؟\nمستەفا مەولودی: هیچ هۆكارێكی سیاسی نابینم كە وەك كۆسپێك لە نێوان یەكگرتنەوەی ئێمە و حدكادا هەبێ، جگە لە میكانیزم و تەكنیكی یەگكرتنەوە كە دیارە میكانیزمەكانمان بۆ چۆنیەتیی یەكگرتنەوەمان جیاوازە.\nئاژانس: ئایا تەقینەوەكەی كۆیەش ترسی خستووەتە نێو پارتەكانی ڕۆژهەڵات و ئەمە بووەتە هۆكاری نزیكبوونەوەكەتان، یان نزیكبوونەوەكە پەیوەندیی بە خەباتەوە هەیە؟\nمستەفا مەولوودی: بنەڕەتی مەسەلەكە هاوكاریكردنی خەباتكارانەیە لە نێوان هێزە سیاسییەكان بۆ تێكۆشانی سیاسی لە ڕۆژهەڵاتدا كە وای كردووە ئێمە هاوكاریی یەكتر بكەین، هەڵبەت دەتوانین بڵێین تەقینەوەكە هۆكارێك بوو بۆ خێراتركردنی ئەو ڕەوتە.\nئاژانس: پارتەكانی دیكەش ترسیان لێ نیشتووە لە دوای تەقینەوەكە؟\nمستەفا مەولوودی: بەڵێ، هەر بۆیەش دەزگا ئەمنییەكانی حزبەكانی ڕۆژهەڵاتی كوردستان كۆ بوونەتەوە. ئەوان دانیشتوون و لەسەر دیاریكردنی سیغەیەكی هاوبەش بۆ هاوكاریی یەكتر و ئاڵوگۆڕی زانیاریی ئەمنیەتی لە نێوانیاندا قسە و باسیان كردووە.\nئاژانس: پێت وایە ئەو تەقینەوەی كە لە ماوەی ڕابردوو لە بەردەم بارەگای سەرەكیتاندا ڕووی دا لەبەر چی بوو؟\nمستەفا مەولوودی: ئێران هەمیشە بە دووی ئەوەوە بووە كە زەبر لە هێزە كوردییەكان بدا و لە هەمان كاتدا دەیەوێ بڵێ هەرێمی كوردستان ئەو ئەمنییەت و ئاسایشەی پێی دەنازێ ئەو ئاسایش و ئەمنییەتە نییە. هەروەها لەو سەروبەندەی گۆڕانكاری لە پۆستی سكرتێری حزبدا وا بنوێنێ ئەوە ناكۆكیی نێوخۆیی حزبە كە ئەم تەقینەوەیەی درووست كردووە. هەروەها دەیویست بە درووستكردنی بەدگومانی لە یەكتری ڕەوتی ئەو دانیشتن و وتووێژانەش كە لەگەڵ حزبی دیموكراتی كوردستانی ئێران بوومانە لە باری ببا و وا بنوێنێ كە ئەم تەقینەوەیە لە دژی یەكتر كراوە.\nئاژانس: پێتان وایە ئێران ئەم تەقینەوەیەی كردووە یان دەستێكی نێوخۆیی لە باشووری كوردستان بووە؟\nمستەفا مەولوودی: زانیاریی ورد و دەقیقمان لە چۆنیەتیی ڕووداوەكە هەیە. ئەو كەسەی ئەو تاوانەی كردووە تەواو دەیناسین و دەزانین لە كوێوە هاتووە و چۆن هاتووە و كۆماری ئیسلامی لە ڕێی چ كەسێكەوە بۆمبەكەی بۆ ناردووە. هەروەها دەزانین كە تاوانباری سەرەكیی دوایی لە چ ڕێگەیەكەوە گەڕاوەتەوە ئێران، دەمەوێ بڵێم شك لەوەدا نییە ئەو كەسە بەكرێگیراوی ئێران بووە و ئەوان ئەو كارەیان پێ كردووە.\nئاژانس: ئەو كەسە كورد بووە و دەیناسن؟\nمستەفا مەولوودی: بەڵێ كورد بووە و بە بنەماڵەوە دەیناسین كە كێ و چ كارەیە.\nئاژانس: خۆی پێشمەرگە بووە لاتان؟\nمستەفا مەولوودی: نەخێر پێشمەرگە نەبووە، بەڵام نزیك بووە لە حزب و هاتوچۆی حزبی كردووە.\nئاژانس: من كە هاتم بۆ بارەگای سەرەكیتان چەند بازگەیەكی ئەمنیی توندوتۆڵم بڕی، چۆن دەكرێ كەسێك بە ماتۆڕسكلیتەوە كە تەقینەوەی پێوە لكێنرابێت بەم بازگانەدا تێپەڕێ و ئاشكرا نەبووبێت؟\nمستەفا مەولوودی: ئەو كەسە تا ئەو جێگایەی بۆمبەكەی لێ داناوە هیچ بازگەیەكی حزبی نەبڕیوە، بازگەكانی دیكەی هەرێم و چەند بازگەیەكی ئاسایشی هەرێمی بڕیوە تا گەیشتووەتە لای بارەگای ئێمە.\nئاژانس: قسەكە لەسەر بارەگای ئێوەیە، وەك دیارە بازگەی ئاسایشی هەرێم پێش بارەگاكەتانە و بازگەی پێشمەرگەكانی ئێوەشی لێیە، ئەی چۆن بڕیویەتی؟\nمستەفا مەولوودی: ئەو لەودیوی شوێنی پشكنینەكانی ئێمە بۆمبەكەی داناوە. ڕەنگە خاڵێك كە وەك لاوازی یان کەموکورتیی ئەمنییەتی ئێمە بنوێنێ ئەوەیە كە بۆمبەكە لە بەردەم دوكانەكە دانراوە كە نزیكە لە پرسگەی پاسەوانیی ئێمە. بەڵێ ئەو بۆمبە بە بازگەی ئاسایشدا هاتووە، بەڵام بازگەی حزبی دیموكراتی نەبڕیوە، دیارە لەبەر ئەوەی ئەو كەسە پەیوەندیی هەبووە لەگەڵ ڕێكخراوێكی حزبیی ئێمە، لەوانەیە كارتی پێناسێكی پیشانی ئەوان دابێ و گوتبێتی كە ئەندامی حزبم. جگە لەوەش ماوەی بیست ساڵێك دەبێ كە ئەم جۆرە كارە لێرە نەكراوە و ئەوە جۆرێك لە دڵنیایی درووست كردبوو، بەڵام حاشا لەوەش ناكەین كە كەمتەرخەمیی ئێمە و هێزەكانی ئاسایشیشی تێدا بووە.\nئاژانس: ئێستا بە كاتێكی گونجاو دەزانن بۆ دەستپێكردنەوەی خەباتی چەكداری لە دژی ئێران یان هێشتا زووە؟\nمستەفا مەولوودی: بە لای حزبی دیموكراتەوە هەموو كاتێك كاتی خەباتە، بەڵام خەبات لە ئێراندا تەنیا ڕەهەندێكی نییە، خەباتی حزبی دیموكرات بۆ وەدەستهێنانی مافە سیاسی و مەدەنییەكانی میللەتێكە لە چوارچێوەی ئێرانێكی دیموكرات و فیدراڵیدا. لەو نێوەدا ڕژێمی كۆماری ئیسلامیی ئێران وەك نیزامێكی سەركوتگەر بەربەستی جددییە لەبەر هەموو ڕەهەندەكانی ئەو خەباتەدا، بۆیە حزبی دیموكرات خەباتی چەكداریشی قەت وەكو بنەڕەت وەلا نەنانەوە. حزبی دیموكرات خەباتی چەكداری وەك میتۆدێك بۆ فشارهێنان دەبینێ و وەك پشتیوانی لە خەباتی مەدەنی سەیری ئەو شێوازەی خەبات دەكا. لە ئێستاشدا ئێمە هێزی سەربازیمان هەیە و هەر كاتێك بە درووستی بزانین دەبێتە ڕۆژەڤی كار و چالاكییەكانمان. حزبی دیموكراتی كوردستان دەرگای لەسەر ئەو شێوازە لە خەبات دانەخستووە و چەكی دانەناوە، بەڵكو لە كاتی پێویستدا سوود لەو خەباتە چەكدارییەش وەردەگرێ.\nئاژانس: ئەی چاوەڕێی چی دەكەن و بۆ نایخەنە كاری خەباتی كردارییەوە؟\nمستەفا مەولوودی: خەباتی چەكداری سرووشتێكی تایبەت بە خۆی و وردەكاریی خۆی هەیە و گرێدراوی كۆمەڵێك هەلومەرج و فاكتەرە كە دەبێ بە وردی تاووتوێ بكرێ و بڕیاری لەسەر بدرێ. بارودۆخی سیاسیی ئێران و كوردستان، هەلومەرجی هەرێمی كوردستان و ئەو توانا و ئیمكاناتە لۆجستیكییەی بە دەست حزبەكانەوە هەیە، ئەوانە هەموو دەور و كاریگەریی خۆیان هەیە كە حزبەكانی ڕۆژهەڵاتی كوردستان لەسەر ئەوە ساغ ببنەوە كە لە چ ئاستێكدا، كەی و چۆن دەست بە خەباتی چەكداری بكەنەوە.\nئاژانس: لە چەند حەفتەی ڕابردوودا سەرۆكی پژاك سەردانی ئێوە و لایەنە كوردییەكانی دیكەی ڕۆژهەڵاتی كوردستانی كرد، ئەوان بەرنامە و پڕۆژەیەكی نوێیان پێ بوو؟\nمستەفا مەولوودی: ئەوان بە مەبەستی دەربڕینی هاوخەمیی خۆیان سەبارەت بە تەقینەوەكەی شەوی یەڵدا سەردانی ئێمەیان كردبوو. هەیئەتی پژاك پێیان لەسەر پێویستیی هاوخەباتی و هاوكاری لەگەڵ ئێمە داگرت. وەك سەربەخۆیی هەڵوێستوەرگرتن و بڕیاردان و نەچوونە ژێر باری هەژموونی و بڕیاری هێزێك لە دەرەوەی حزبەكانی ڕۆژهەڵاتی كوردستان. ڕاشكاوانە پێمان وتن كە ئەگەر دەتانەوێ پەیوەندی و هەماهەنگییەكی سیاسی و مەیدانیتان لەگەڵ حزبەكانی ڕۆژهەڵاتی كوردستان هەبێ، دەبێ بە خوێندنەوەیەكی نوێ بێنە هاوكێشەكە و مامەڵە لەگەڵ هێزەكانی ڕۆژهەڵاتی كوردستان بكەن. چونكە ناكرێ هێزێك هەبێ بڵێ ئەمن دەقاودەق سیاسەتی ڕۆژئاوای كوردستان یان باكووری كوردستان لە ڕۆژهەڵاتیش جێبەجێ دەكەم، چونكە ئەم جۆرە لاساییكردنەوە و ئیلهاموەرگرتنە كێشە بۆ بزووتنەوە و خەباتی كورد لە ڕۆژهەڵاتی كوردستان دەنێتەوە.\nئاژانس: دەتەوێ بڵێی بە پەژاكتان وتووە چیتر پەیام لە پەكەكەوە وەرنەگرن؟\nمستەفا مەولوودی: باش لە مەبەستەكەی من تێگەیشتووی.\nده‌سه‌ڵاتی دادوه‌ریی عێراق: ده‌یان ملیۆن دۆلارمان گه‌ڕاندووەته‌وه\nهه‌ڵگورد ده‌یه‌وێت بازاڕى ئه‌ڤه‌رێست نه‌هێڵێت\nبەغدا بڕیاری ڕادەستكردنەوەی بارەگایەكی پارتی هەڵدەوەشێنێتەوە\nڕۆژئاوا لە ناوچەی ئارام دەترسێت


عێراق بازگەیەکی سەرەکی لەسەر سنووری سوریا دەکاتەوە\nسەرەڕای بازگەی سنوریی وەلید، پێنج بازگەی دیکە، کە لەلایەن رێکخراوی "دەوڵەتی ئیسلامی"ەوە تێکدرابوون، بەمزوانە دەکرێنەوە.\nئه‌ندامانی هێزه ئه‌منییه‌كانی عێراق تەلی دڕکاوی دادەنێن بۆ پتەوکردنی پەرژینی سنووری لەگەڵ سوریا لەم وێنەیەدا کە 14 تشرینی یەکەم 2019 لەسەر ئینتەرنێت بڵاوکرایەوە. [خاوەنی وێنە: فەرماندەیی هێزەکانی پاسەوانی سنوور]\nبازگەیەکی سەرەکی لەسەر سنووری سوریا دووبارە کراوەتەوە، پلانیش هەیە بۆ کردنەوەی پێنج بازگەی سنووریی زیاتر کە لەلایەن رێکخراوی "دەوڵەتی ئیسلامی" (داعش)ەوە تێکدرابوون، فەرماندەیی پاسەوانی سنووری عێراق چوارشەممە (18 ئازار) رایگەیاند.\nفەرماندەی پاسەوانی سنوور، فەریق روکن حامید حوسێنی بە دیارونای وت بازگەی سنووریی وەلید نزیك بە دەروازەی وەلید دووبارە کراوەتەوە بۆ پشتیوانی هەوڵەکانی بەهێزکردنی ئاسایشی سەر سنوور لەگەڵ سوریا.\nوتی ئەمە یەکەمین بازگەی سەرەکییە کە دروستبکرێت و بخرێتەوە کار.\nوتیشی چوار بازگەی گەورەی دیکە کە چەند لیوایەك لەخۆدەگرن دواتر دەکرێنەوە لە بەشی لیوای 4ی پاسەوانی سنوور.\nئەندامێکی هێزەکانی پۆلیسی سنووری عێراق چاودێریی سنووری عێراق-سوریا دەکات لەڕێی چەند کامێرایەکی چاودێرییەوە لەم وێنەیەدا کە 25 تشرینی دووەم 2019 لەسەر ئینتەرنێت بڵاوکرایەوە. [خاوەنی وێنە: فەرماندەیی هێزەکانی پاسەوانی سنوور]\nلەنێو ئەوانەدا بازگەکانی "وەلیدی باشور" و "شەهید ملازم ئەوەل ئەبوبەکر" هه‌ن، لەگەڵ بازگەی پێنجەم لە بەشی لیوای 15ی پاسەوانی سنوور.\nژێرخانی سنووریی عێراق-سوریا، کە تێیدا کۆنترۆڵی بازگە سنوورییەکان رەگەزی هەرە گرنگن، تووشی بۆمباران و داڕووخان بوو لەسەر دەستی چەکدارانی داعش.\nحوسێنی وتی: "کاتێك دەستمان بەسەر سنوورەکەدا گرتەوە (لەکۆتایی 2017)، نزیکەی 200 بازگە و بنكه‌ی دوورەدەست هەبوون کە لەلایەن تیرۆریستانەوە بەتەواوی وێرانكرابوون."\nلەئەنجامدا، پاسەوانەکانی سنوور خێوەت و کەرەڤانیان بەدرێژایی سنوور دانا لەکاتێکدا هاوپەیمانی نێودەوڵەتی نزیکەی 100 بازگەی دوورەدەستی گەڕۆکی بەخشی بە فەرماندەیی سنوور لەگەڵ ئامێری پشتیوانی و ئۆتۆمبیل.\nحوسێنی وتی فەرماندەیی پاسەوانی سنوور "15 بازگەی بچوكیشی لە باکور و باشوری شاری قائیم کردەوە بەرامبەر بە سنووری سوریا".\nپتەوکردنی هێڵی سنووری\nوتی هەوڵەکان بەردەوامن بۆ پتەوکردنی هێڵی سنووری لەگەڵ سوریا، کە 610 کیلۆمەتر لە پارێزگای ئەنبار و نەینەوا دەبڕێت.\nوتی: "لەمڕۆدا زیاد لە 300 کیلۆمەتری ئەو هێڵە بەتەواوی کۆنترۆڵکراوە، بەتایبەتی لە ناوچەی باغوز (باکوری رووباری فورات)، لەگەڵ ئەو ناوچەیەی درێژدەبێتەوە لە شاری قائیمەوە تا دەروازەی وەلید."\nوتیشی هەنگاوەکانی پتەوکردن "سیستمێکی ئاوێتەن لە رەبیە، خەندەق، پەرژینی تەل، کامێرای گەرمیبینی چاودێری و بورجەکانی چاودێری".\nهەروەها "بەربەستی جیاکەرەوە هەیە و دەوریەکانیش بەدەوری هێڵە سنورییەکەدا بەردەوام دەگەڕێن بۆ رێگرتن لە هەر دزەکردنێکی تیرۆریستان".\nوتی پرۆژەیەك ئه‌نجامدراوه بۆ گەیاندنی کێبڵی فایبەری ئینتەرنێت بۆ ناوچەی سەر سنووری عێراق-سوریا، کە پەیوەندیگرتن و گواستنەوەی وێنە و داتا لە سنوورەكه‌وە بۆ ناوەندی چاودێریكردنی ئەلەکترۆنی له بەغدا باشتردەکات.\nئایا حكومه‌تی عێراق كاریگه‌رانه رووبه‌ڕووی تێرۆریزم ده‌بێته‌وه؟\nسنووری عێراق-ئەردەن زۆرترین داهات بەدەستدەهێنێت دوای کرانەوەی\nدەروازەی سنووریی ترێبیڵ، کە لە 2017 کرایەوە، دەستیکردووە بە دەسخستنی 1.6 ملیۆن دۆلار داهاتی رۆژانە.


تەنیا ڕۆژێک بۆ پۆشینی جلوبەرگی کوردی، چەند ڕۆژێکیش بۆ جلو بەرگی ئیماراتی – Denegkan\nتەنیا ڕۆژێک بۆ پۆشینی جلوبەرگی کوردی، چەند ڕۆژێکیش بۆ جلو بەرگی ئیماراتی\nbydengekan\tMarch 26, 2013\tگشتی\nڕۆژێک بۆ پۆشینی جلوبەرگی کوردی. لە یادی ئەمساڵیدا بە شێوەیەکی زۆر بەرفراوانتر لە ساڵانی پێشو ئەم بۆنەیە بە ڕێوە چوو. دیمەنێکی تا بڵێی دڵڕفێن و بەختەوەربەخش بوو، بەتایبەتی قوتابیانی قوتابخانەکان و مامۆستاکانیان لە هۆڵ و ژوری وانە ووتنەوەکانیاندا بەم پۆشاکەوە دەبینران. یاخود فەرمانبەرەکان لەو دیو مێزەکانیانەوە بە جلی کوردییەوە کاریان دەکرد. یان پاسەوانی بەردەرگای دامەزراوە گشتییەکان و تایبەتییەکان! بە خۆمم گووت ئای کەی بێت ئەم دیمەنە ڕۆژانە دووبارە ببێتەوە وئێمەش وەک زۆرێک لە میللەتانی تری دونیا، شانازی بکەین بە جلوبەرگی نەتەوەیی خۆمانەوە؟ خۆزگەم دەخواست ئەم بەرگە هەر ناوبەناوێک ئاوا بیپۆشین نەک تەنیا لە شوێنەگشتییەکان بەڵکو لە جێگای کارەکانشماندادووبارە بێتەوە پۆشینی.\nپۆشینی بەرگی میللی، تەنیا پۆشینی بەرگێکی سونەتیی نیە. ئەوەندەی پەیوەندییەکی قوڵی هەیە بە بیری نەتەواویەتی و پەروەردەیەکی رۆشنبیری کلتوری نەتەوەیی لە داوەوەیە. بۆیە زۆر کات کەسانێک هەن کە درک بەم زەرورەتە دەکەن، کاتێک دەڕۆنە جێگایەک بۆ بۆنەیەکی تایبەت، یاهەر جێگەیەکی تری هەستیار بێت، وەک ناسنامەیەکی خۆی ئەو جلوبەرگە دەپۆشیت ئەمە زیاتر لای سەرۆکە نەتەوەییەکان بەدی دەکرێت، ئەو سەرۆکانەی ڕابەرایەتی میللەتێکی چەوساوە و بندەستیان کردوە. وەک بەرهەڵستی و تەحەداو شانازی بە نشتمانی خۆیەوە، بەو بەرگەوە پێشوازی لە بۆنەکەی خۆی دەکات. هەر دیتنی بەو بەرگەوە پەیامێک ئەدات بە بەرامبەرەکەی کە ئەمە کێیە؟ پێش گفتوگۆ وهیچ ئاخاوتنێک!\nبەداخەوە ئێستاکە ئەم بەرگە ڕەنگینە ئالاوواڵایە تەنیا لە بۆنەکاندا دەپۆشرێت و بەشێکی گەورەشی بۆتە چاولێکەری! دەنا بۆ زۆر کات هێندەی ڕۆژانە لە باڵەخانەی بازاڕ و مۆڵەکاندا و لە دامەزراوە وجێگا پیشەییەکاندا ئافەرتانمان دەبینین بە جلوبەرگی ئیماراتی و سعودییەی عەرەبییەوە، هێندە نایانبینین بەم پۆشاکە میللییەوە؟ ئەم دیاردەیە نەک لاساییەکی کردنەوەیەکی ئیمپریالیانەیە و خۆ بادان و چاولێکەری ئەڵقە ئیماراتی و ژنە شێخەکانی دوبەیە. وەلێ مەترسییەکی گەورەی لێ دەکەوێتەوە وبابەتێکی زۆر هەستیارە یەکێکیان پەیوەندی هەیە بە ئاسایشی نەتەوەیی، دووهەمیشیان پەیوەندی هەیە بە پەروەردە لە چوار چێوەی خێزاندا.\nمن تەواو بڕوام بە ئازادی تاکەکە کەسی هەیە لە شێوازی خۆگۆڕین و بیرکردنەوە و چۆنییەتی مامەڵە کردن لەگەڵ خودی تاکە کەسێتیدا، هەموو مرۆڤێک ئازادە چۆن لەگەڵ جەستە و هزری خۆیدا هەڵسوکەوت دەکات. بەڵام خۆ دەبێت بڕێک هۆشیاریش لە پشتی ئەو سەربەخۆیی و ئازادییەوە لە بیرکردنەوە و هەڵسو کەوتدا هەبێت! وەلێ ئەم جلوبەرگ پۆشینە بەگشتی جێگای نیگەرانیە و کاڵ بوونەوەی مەسەلەی نەتەوەییمانە. لە ناوچوارچێوەی خێزان و ماڵیشدا ڕۆلێکی تری مەترسیدارتر دەبێت. لەبەر ئەوەی دایک لە خیزانەکەیدا هەڵگری فەرهەنگ وکلتوری نەتەوەییە. باشترین پێگەی کلتورییە بۆ منداڵەکانی وجگەر گۆشەکانی لە قوتابخانە وفێرگەکەی ئەوەوە دێنە دەرێ بۆ کۆمەڵگە.\nکاتێک دایکێک بەیانی خۆی دەڕازێنێتەوە لەبەر چاوی منداڵەکانی بە بەرگ وپۆشاکێکی نامۆوە، نە پۆشاکی گشتییە و نە میللی! جا کارەستەکەش لەوەدا دووبارە دەبێتەوە کە منداڵەکەی بۆ قوتابخانەیەک ڕەوانە دەکات لەوێش بەزمانی کوردی ناخوێنێت، خۆ گەر یاریدەرەی کاری ماڵەوەیشی بێگانە بێت و بە زمانێکی تر لەگەڵیا بئاخفن ئەوە دەست لە نەوەی داهاتوومان بشۆن!!! داهاتویەتی بێ هێز ولاوزی نشتمانی دروست دەبێت کە هیچ پەیوەستیەک دروست نابێت لە نێوان خاک ونیشتمان و تاکی کۆمەڵگە و لاوزبوونی زمان و فەرهەنگی نەتەوەییشمان زۆر باسانایی بەروە هەژاری دەڕوات.\nکاتێک کە ئێمە منداڵ بووین لە ماڵی نەنکدا گوێمان بۆ چیرۆکە ئەفسانە کوردییەکان دەگرت، نەنکمان بە پۆشاکە کوردییەکەیەوە و سەرپۆشە سپییە نورانییەکەیەوە لە ئامێزی دەگرتین وەک خواوەندێک وابوو بۆمان و ماڵەکەی لە پەرستگایەکی دەکرد. بێ لەوەی کە خواردنەکانی کوردەواری بوون وهیچ نەبێت ناوەکان وجۆرەکانیمان دەزانی. گەر لە ماڵەکەی دایک و باوکیشماندا ئەمە دووبارە نەبوایەتەوە لە ماڵی باپیرەمان بێ بەش نەدەبووین لەو نیعمەتە.. خۆ گەر دایکێکی میهرەبان و نەتەوەدۆستمان هەبوایە ئەوا هەمیشە هەندێ ووشە دووبارە دەبوونەوە لە ناو خێزانەکەدا کە پەیوەندی بە پەروەردە کوردەوارییەکەوە بوو. لە باوکمانەوە گوێبیستی پەیوەستی و خۆشەویستی دەبووین بە خاک، بەشێکی مێژووی نەتەوەکەمان لە سەر زاری باوک ودایک وکەسوکارمان دەبیست و ئاشنای دەبووین..\nئێستا لەم کات و سەردەمەدا گەلێک گۆڕانکاری بەسەر میللەتەکەماندا هات. بۆ نمونە دایکمان بۆتە نەنک وتا ڕادەیەکی کەم بە هۆی بارو دۆخی ژیانی کارکردنییەوە ناتوانێت ڕۆلێ دایکی ببینێت، دەبێتە نەنکێکی مۆدێرن بێ گومان ئەمە جێگای خۆشبەختییە بە مەرجێک بەشیوازێکی شارستانی بتوانێت نەوەکەی خۆی پەروەردە بکات وبێ بەشی نەکات لە هۆشمەندی نەنکێکی ئەفسوناوی، وەک حیاکەت خوانێک چیرۆکە نە بیستراوەکانی مێژووی میللەت وڕابردووی خۆی بگڕیێتەوە بۆ نەوەکانی.\nبارودۆخ و قۆناغی ئێستای کوردستان لە گۆڕانێکی بەرفراوان و بەردەوامدایە و بەرەوپێشەوە هەنگاو دەنێت. بۆتە جێگایەک کە باوەشی بۆ چەندین میللەتی تری دوونیا کردۆتەوە، هەروەها چەندین قوتابخانە بە زمانی جودا هەن. ئەمانە گشتی دەستکەوتن وجێگای شانازین. بەڵام با دەستکەوتەکانمان زەزەرمەند نەبن بۆ نەوەی داهاتوو.. با بە هۆشیاریەوە مامەڵە لەگەڵ ئەم قۆناغەدا بکەین و بیپارێزین و نەهێڵین نەوەی داهاتوو مەیلی زمانی کوردی و پۆشاکی کوردی وناوی کوردی نەمێنێت. ئەمەش ئەرکی سەرشانی پەروەردەو فێر کردن و خوێندنگەیە. پێگەی پەروەردەیی خێزانیش بە پەلەی یەک ڕۆڵی خۆی دەبینێت..\nلەسەردەمێکدا قوتابیان لە شارەکانی سلێمانی و هەولێردا، سنگی خۆیان ئەدایە بەر گولە لە پێناو پاراستنی زمانی کوردیدا، شانازیمان بە بەرگی کوردی و کورد بوونی خۆمانەوە دەکرد. ئەوە بەرگی شەرەفی نەتەوەییمان بوو. ئێستاش زۆر بائاسانی و بێ هێچ کۆنترۆڵێک و بێ هێچ هۆشیارییەک بازاڕەکان پڕ بوون لە کۆگا بۆ فرۆشتنی جلو بەرگی سعودیەی عەرەبی وئیماراتی. ئەوە بازاڕەو ولە بازرگانیدا ڕێگرێکی ئەو تۆ نیە، بەڵام هەموو شتێکیش بە خوێ و خوێش بە مەعنا!! گەر بڕێک بە ووردی بیری لێ بکەینەوە هەست بە مەترسییە مەزنەکە دەکەین.\nتۆ بڵێی پۆشاکی کوردی بەو هەموو ڕەنگە ئاڵاو واڵایەوە ئەوەندە جوان و سەرنج ڕاکێش نەبێت لە بەرگە ڕەشپۆشەکان؟ ئەی کاتێک دکتۆرێکی هندی پا خود پاکستانی،لە دانیشتگایەکی وولاتی بریتانا وانە بێژە و بە جلوبەرگە ساکارە میللیەکەی خۆیەوە لە هۆڵی وانە ووتنەوەکەیدا دەوستێت. سەروەری وشانازی نیە بەناسنامەی خۆیەوە؟\nبا هەموو ڕۆژەکان بۆ بەرگی کوردی بێت و بۆ هەڵکردنی ئاڵی کوردستان بێت و بۆ پارێزگاری لە زمانی کوردی و ودەوڵەمەندکردنی فەرهەنگەکەمان بێت. نەوەی داهاتوو مۆرکی نەتەوەیی و ناسنامەی خۆیان لا پتەوتر بکەین و هەمیشە دووبارەی کەینەوە کە کودربوون شانازی بوونە .\nPrevious کتێبێکی نوێی ئه‌ریک فرۆم به‌کوردی\nNext لەبارەی وشەو ڕەنگی ڕەشەوە


مایکرۆسۆفت وەشانێکی نوێی لە (ئێکسبۆکس وەن ئێس) ئاشکرا کرد – کەی ئای تی ئێن\nئامێرە هەمەجۆرەکان 21, ئاب 2017\nمایکرۆسۆفت وەشانێکی نوێی لە (ئێکسبۆکس وەن ئێس) ئاشکرا کرد\nچەندێک دەبێت یاری “ماینکرافت” دەکەیت؟ ئایا هێشتا هەواداری یاریەکەیت؟ لەوانەیە لەمەودوا بتەوێت بەرگێکی زیندووتر بکەیت بە یاریکردنتدا لە ئامێری ئێکسبۆکس. گەر بە دوای شتێکی وا دەگەڕێیت، لە بەختدایت و مایکرۆسۆفت پێشکەشت دەکات.\nمایکرۆسۆفت وەشانێکی نوێی له “ئێکسبۆکس وەن ئێس” ڕاگەیاند. وەشانە نوێیەکەی ئامێرەکە لەسەر نەخشە هونەرییەکانی یاری Minecraft limited edition نەخشێنراوە و هەستێکی تر بە هەوادارانی یاریەکان دەدات. ئامێرەکە به تەواوی لە هەموو لایەکانەوە خاوەن ڕووکاری Minecraft limited editionـە و کۆنتڕۆڵی ئامێرەکەش بە هەمانشێوە. بە شێوەیەکی سروشتی ئامێرەکە لەبەرگرەوەیەکە لە یاریەکە (لەگەڵ سیستەمێکی نوێی ئێکسبۆکس) کە تایبەتە بە یاری Minecraft و گۆڕانکاری گەورە بۆ یاریکەرانی یاریەکە دەکات بە باشترکردنی گرافیکی یاریەکە.\nسیستەمە نوێیەکە لە ۱۰/۳ـی ئەمساڵ دەگات، تەنها بۆ ئامێری (ئێکس بۆکس وەن ئێس)ـە.\nدەربارەی جۆرایەتی ئامێرەکەش؛ ئامێرەکە ۱ تێرابایت بیرگە لە خۆ دەگرێت، بەڵام مایکرۆسۆفت زانیاری دەربارەی کاتی بڵاوکردنەوه و نرخی نەداوە.\nتاگەکان Minecraft Xbox one S


10/2/2019 11:07:00 AM 4053 جار خوێندراوەتەوە\nیانەی ریاڵ مەدریدی ئیسپانی لە دوەمین یاریی خۆی لە خولی یانە پاڵەوانەكانی ئەوروپا نەیتوانی سەركەوتن تۆماربكات و لەگەڵ یانەی كلوپ بروجی بەلجیكی بە دو گۆڵ هاوتا بو.\nدوای یارییەكە و لە میانەی لێدوانێكی رۆژنامەوانیدا زیدانی راهێنەری یانەی شاهانە وتی.."لە نیوەی یەكەمی یارییەكەدا بە شێوەیەكی زۆر خراپ یاریمان كرد و تەركیزمان نەبو، هۆكاری ئەو دو گۆڵەی كە لێشمان كرا نەبونی تەركیزی یاریزانەكان بو لەسەر یارییەكە".\nراهێنەرەكەی یانەی شاهانە وتیشی.. "سەرەتا ئەنجامی یارییەكە خراپ بو بەڵام لە نیوەی دوەمی یارییەكەدا بە شێوەیەكی زۆرباش وەڵامان هەبو، پێویست بو بردنەوە بەدەستبهێنین، هەرچەندە فشارێكی زۆرمان خستە سەر گۆڵی یانەی میوان بەڵام سەركەوتو نەبوین لە تۆماركردنی گۆڵی زیاتر".\nلە كۆتایشدا زیدان باسی لە یاریزانانی یانەكەی كرد و تی.. " كۆرتوا دۆخی باش نەبو بۆیە بەردەوام نەبو، یاریزانانەكان بە شێوەیەكی باش یارییان كرد، هۆكاری ئەم ئەنجامە دەخەنە ئەستۆی كێ بیخەن، بەڵام من كەسی یەكەمی تیمەكەم و بەرپرسیارێتی تەواوی ئەنجامەكان لە ئەستۆی منە".\n#ریال مەدرید #زێدان #لێدوانی راهێنه‌ر #چامپیۆنس لیگ


کۆدی هەواڵ: 4767\nڕێکەوتی بڵاوکردنەوە: 11:06 - 2022/01/19\n«فەتحوڵڵا حسێنی» ئەندامێکی نوێنەرایەتیی بەڕێوەبەریی خۆسەری باکوور و ڕۆژهەڵاتی سووریا لە هەرێمی کوردستان لە گفتوگۆ لەگەڵ کوردپرێسدا ئاماژەی دا بە ساڵۆگەڕی هێرشی تورکیا بۆسەر عەفرین و هەڵمەتەکانی ئیدارەی خۆسەر بۆ درەکردنی گرووپە چەکدارەکان لە ناوچەکە و وتی: بەڕێوەبەرایەتیی خۆسەر لەبواری سیاسی و دیپلۆماتیکەوە بێدەنگ نییە و لە هەموو کۆڕە نێونەتەوەییەکاندا سکاڵای لەسەر تورکیا تۆمار کردووە. چوار ساڵە کە عەفرین لەلایەن تورکیا و گرووپە تیرۆریستییەکانەوە داگیر کراوە و هەوڵی گۆڕینی دیمۆگرافیا و کوشتن و ئاوارە کردن لەم ناوچەیە زۆر چڕ بووەتەوە.\nناوبراو درێژەی دا: کۆمەڵگای نێونەتەوەیی ئەم هەڵمەتانەی تورکیا دەبینێت بەڵام ئاشکرایە کە دەرکردنی تورکیا لە عەفرین پێویستی ڕێێکەوتانێکی نێونەتەوەییە. هەر بەو شێوەیە کە عەفرین بە ڕێککەوتنێکی نێونەتەوەیی داگیر کرا، بۆ ئازاد کردنیشی پێویستی بە ئیرادەیێکی نێونەتەوەییە.\nئەندامەکەی نوێنەرایەتیی بەڕێوەبەریی خۆسەری باکوور و ڕۆژهەڵاتی سووریا لە هەرێمی کوردستان لەبواری سەربازییەوە هێزەکانی ئێمە خەریکی هەوڵدانن. عەفرین نائارامە و ئارامیش نابێتەوە تا ئەو کاتەی تورکیا و تیرۆریستەکان لە عەفرین نەکشێنەوە خەڵک نەگەڕێنەوە سەر خانووەکانی خۆیان.\nناوبراو وتیشی: عەفرین سێهەم کانتۆنی بەڕێوەبەرایەتیی خۆسەرە و بە سێهەم کانتۆنیش دەمێنێتەوە تا ئەو ڕۆژەی دەگەڕێتەوە سەر نەخشەی کۆردستانی سووریا.\nفەتحوڵڵا حسێنی ئاشکراشی کرد: هەموو هەفتەیێک و ڕاپۆرتێکی نێونەتەوەیی ئامادە دەکرێت و بۆ هەموو ناوەندە نێونەتەوەییەکان و ناوەندەکانی مافی مرۆڤ لە دونیا دەنێردرێت.\nناوبراو وەبیری هێنایەوە: هەموو هێزەکان دەزانن چی لە عەفرین ڕوودەدات بەڵام هیچ هەڵویستێک نانوێنن و ئیرادەیێک لە ئێستادا بۆ چارەسەر کردنی قەیرانی سووریا و عەفرین نییە.\nعەفرینسووریافەتحوڵڵا حسێنیبەڕێوەبەریی خۆسەرتورکیا


نەبەز گۆران: خانەی راپەڕاندنی گۆڕان، خانەی متبووەكان. – WTARIKURD\nئەو نیگەرانییەی لە دەنگدەران و هەڵسوڕاوان و لایەنگران و خەڵكەوە، لەسەر بزوتنەوەی گۆڕان بەدیدەكرێت، نیگەرانییەكە لە جێگای خۆیدایە. ئەم هێزە چالاكە لە ئێستادا لەناو بازنەیەكدا بەدەوری خۆیدا دەسوڕێتەوە و، لەشوێنێكدایە نەك هەر توانای دەسكاریكردنی وێنە سیاسییەكان نییە، بەڵكو توانای ئەوەی نییە خۆشی بەباشی ببینێت. بازنەی سوڕانەوەكانی هێندە كاتی و بەیاننامەییە لەوێنەی هەواڵێكی میدیایی دەچێت، پاش خوێندنەوەی كاریگەری نەماوە.\nبۆئەوەی یارمەتی ئەو خەڵكە نیگەرانە بدەم و، دەست بخەمە سەر بنەوانی كێشەكان، سەرجەم كێشەكانی ئەم بزوتنەوەیە بە دوو خاڵ دەخەمە بەرچاو. یانی دەمەوێت بەروونی بڵێم، جەوهەری كێشەكانی ئێستای بزوتنەوەی گۆڕان ئەم دوو خاڵەیە:\nیەكەم: خانەی راپەڕاند\nخانەی راپەڕاندن: نزیك بووەتەوە لە سەد رۆژی تەمەنی. لەم ماوەیەدا هاوكارییەكی زۆركراون، پێشنیازی تەندروستی زۆر خراوەتە بەردەستیان بۆ ئەوەی كەمێك جوڵە بكەن. بەڵام پێدەچێت ئەم خانەیە لە ماهییەتدا وێرانەبێت. چونكە نە دەتوانێت رووبەرەكەی خۆی بناسێت، نە دەشتوانێت لەو بازنەیە بێتە دەرەوە كە خۆی تێخزاندووە. بۆ ئەوەی ئەم خانەیە چالاك بێت، بە پێشنیاز و هاوكاری برادەرانە چالاك نابێت، بە رەخنەگرتن و فشارخستنە سەری جوڵەكانی خۆی دەگۆڕێت. بەپێی جوڵەكانی ئێستایان دەزانی ئەم خانەیە نەك هەرناتوانێت لەدەرەوەی بزوتنەوەكە دەسكاری وێنە سیاسییەكان بكات، لەناوخۆی بزوتنەوەكەش توانای جوڵە پێخستنی ژورەكانی نییە. ( كێشە چارەسەرناكەن، كێشە سڕدەكەن!) جەسارەتی ناوێت بڵێین: توانای ئاڵوگۆڕی نییە، توانای دەسكاریكردنی پەیكەری شوێنەكانی نییە، توانای جێبەجێكردنی ئەركەكانی خۆی نییە. سستییەكەی گەیشتووەتە ئاستێك، كاریگەری بۆسەر بزوتنەوەكە دروستكردوە و نیگەرانی بەدوای خۆیدا هێناوە. (هەڵبەتە تا ئەمڕۆش من وەك هاوڕێی بەشێكی زۆریان، ئەوەی لەتوانای من بووە هاوكاریان بووم، بەڵام لەمڕۆوە ئیدی پێویستە بە رەخنەگرتن هاوكاریان بین.)\nژورەكان: بەشێكی زۆری ئەم ژورانە ئەركی ئێستایان بریتیە لە” چا خواردن، قسەی زۆر و بیركردنەوەی كەم، دیداری تەلەفزیۆنی و وتنی رستەی سواو، خۆ ئامادەكردن بۆ پۆست.” ئەركە راستەقینەكەی ژورەكان بەتەواوەتی ونبووە. هیچ چاودێرێكیش نییە بیانخاتەوە سەر ئەركەكانی خۆیان، بۆیە فەزایەك دروست بووە، لەم فەزایەدا ژورەكان كراون بە پەیژەیەك بۆ گەیشتن بە پۆست. لەكاتێكدا كاتی خۆی (كاك نەوشیروان) ئەم ژورانەی بەپێی زەمینە و ئەرك دروستكرد، هەر ژورەو زەمینە و ئەركی خۆی هەبوو، لەو زەمینەو ئەركەدا دەبایە بەردەوام سەرقاڵی بیركردنەوە و پرۆژە بوایە، ئێستا ئیدی نە زەمینە ماوە، نە ئەركی راستەقینە. زۆربەی ژورەكان دەورێكی نەرێنی دەبینن و پێویستیان بەسەرلەنوێ بونیاد نانەوەیە. سستی ژورەكان دینەمۆیە بۆ سستی خانەی راپەڕاند. كورتبوونەوەی دونیای ژورەكان و ناچالاكبوونییان فەزایەكی دروستكردوە، هەمان فەزا لەناو خانەی ڕاپەراندندا دووبارە دەبێتەوە و هەردوولاش بە بێدەنگی رازین بەو سستبوونە! ( ئەركی بزوتنەوەكەیان كردوە بە ئەركی رۆژنامەوانی، دەوەستن تا رووداو رووبدات، پاشان قسە لەسەر رووداو بكەن، خۆیان توانای دروستكردنی رووداوی سیاسییان نەماوە.)\nگەر بزوتنەوەی گۆڕان ئەم دوو ئۆرگانە سەرەكییە،(خانەی راپەڕاند و ژورەكان) زیندو نەكاتەوە و ئەركە راستەقینەكانی خۆیان پێنەداتەوە، نەك هەرناتوانێت ببێتە بەدیلی ئەم دەسەڵاتە پیسخۆرو تێكشكاوە، بەڵكو ناتوانێت لەناو خۆی خۆشیدا نیگەرانییەكانی بڕەوێنێتەوە.\nقسەكردن و رەخنەگرتن لەم دوو ئۆرگانە، ئەركێكە بۆ هەموو كەسێك كە بڕاوی بە هێزی زیندوو هەیە. بەبێ دەسكاریكردنی ئەم دوو شوێنە، هیچ لە نیگەرانی و سست بوونەكە ناگۆڕێت. هەڵسوڕاوان و دەنگدەرانی بزوتنەوەی گۆڕان پێویستە دەست بۆ ئەم دوو ئۆرگانە ببەن، هەركاتێك توانیان گۆڕانكارییەكی بنەڕەتی لەم دوو ئۆرگانە بكەن، دەتوانن بزوتنەوەكە لە دۆخی متبوون بهێنە دەرەوە و بیگەڕێنەوە دۆخەكەی پێشوی.\nئەوە راستە غیابی (كاك نەوشیروان) بۆشاییەكی زۆری بۆ بزوتنەوەكە دروستكردوە، بەڵام ئەم بزوتنەوەیە پاییەی بنەرەتی خۆی هەیە، كە پاییە بنەرەتییەكان ئەركەكەی خۆیان لەبیركرد و خەریكی فەزای دانیشتن و چاخواردنەوە و چاولەرێی پۆست بوون، بێگومان بزوتنەكەكەش دەچێتە دۆخی سستییەوە، ئەما بە پێچەوانەوە پاییە بنەرەتییەكان ئەركە راستەقینەكەی خۆیان جێبەجێكرد، هەرگیز خانەی راپەڕاندن ناتوانێت لەو دۆخی متبوونەدا بژیت. ئەوە نەبوونی ئەركی پاییە بنەرەتییەكانە ئەو خانەیەی لەو دۆخەدا هێشتوەتەوە، گەر پاییە بنەرەتییەكانی بزوتنەوەكە بكەونەوە گەڕ، خانە متبووەكەش یان ناچارە بجوڵێت، یان ناچارە ئاڵوگۆڕ بەسەر خۆیدا بهێنێت.\nبەهمەن تاهیر: پڕۆسەی بەپارتیبونی یەکێتی سووڕی خۆی تەواو دەکات.


تورکیا دەڵێت وتووێژ لەگەڵ ڕوسیا لەسەر یەپەگە لە باکووری سوریا دەکات\nوەزیری بەرگری تورکیا خلوسی ئاکار ڕۆژی پێنجشەممە ڕایگەیاند تورکیا لەگەڵ ڕوسیادا وتووێژ لەسەر ئەوە دەکات چۆن بوونی بەردەوامی چەکدارانی یەپەگە لەو ناوچانەدا چارەسەر بکرێت کە لەلایەن هەردوو وڵاتەوە ڕێککەوتنی لەسەر کراوە.\nئاکار دەڵێت لە پاش ڕێککەوتنەکەی مانگی ڕابردوو لەگەڵ ڕوسیا بۆ کشانەوەی پەپەگە لە ڕۆژهەڵاتی ڕوباری فورات و شارۆچکەکانی تەل ڕەفعەت و مەنبجی ڕۆژئاوای ڕوبارەکە هێرشەکانی دژ بە یەپەگە ڕاگرتووە.\nتورکیا دەڵێت کشانەوەکە بەتەواوەتی ئەنجام نەدراوەو هەڕەشەی دەستپێکردنەوەی هێرشەکانی دەکات. بەڵام وەزیری دەرەوەی ڕوسیا سێرگێی لاڤرۆڤ ڕۆژی چوارشەممە ڕایگەیاند خەریکە هەمو شتێک کۆتاییپێدێت و گوتیشی ئانکەرە مۆسکۆی دڵنیا کردۆتەوە پلانی نییە هیج هێرشێکی نوێی لەشکری ئەنجام بدات.\nوەزیری بەرگری تورکیا دەڵێت ڕوسیا لە 29 ی مانگی 10 بە تورکیای گوتووە 34 هەزار چەکدار و زیاتر لە 3،200 چەکی قورس لە قوڵایی 30 کیلۆمەتری سنووری سوریا لەگەڵ تورکیا لابراون. خلوسی ئاکار بە کۆمسیۆنێکی پەرلەمانی تورکیای ڕاگەیاند " ئەنجامە ناڕاستەکانی ئەم بەڵێنەمان لەگەڵ ڕوسیادا تاوتوێ کردووە."\nگوتیشی تورکیا بۆی دەرکەوتووە یەپەگە هێشتا لە ناوچەکانی مەنبجدان و داوای لە ڕوسیا کردووە دەبێت ئەمە چارەسەر بکات.\nتورکیا و ڕوسیا پشتیوانی لە لایەنی جیاوازی شەڕی ناوخۆی هەشت ساڵەی سوریا دەکەن بەڵام لە چەندین شوێندا پێکەوە کاریان کردووە بۆ ئەنجامدانی ڕێککەوتنێک لە نێوان هێزەکانی ئەسەد بە پشتیوانی ڕوسیا و هێزەکانی ئۆپزسیۆن بە پشتیوانی تورکیا.\nهەردوو وڵات لە ساڵی 2018 ڕێککەوتن لەسەر دامەزراندنی ناوچەیەکی ئارام لە ئیدلب. بەڵام سەرەڕای ڕێککەوتنەکە شەڕ لەوێ بەردەوام بوو.


لەڤەنت گولتەکین: ئەو سەرکردەیەی ململانێ لەگەڵ خەڵکی خۆیدا دەکات! – WTARIKURD\nوەرگێڕانی لە تورکییەوە: شکۆ کاوسێن\nسەرۆکی پارتی داد و گەشەپێدان وە لە هەمان کاتدا سەرۆککۆماری تورکیا رەجەب تەیب ئەردۆگان هەموو ڕۆژێک چەند جارێک وتار دەدات. لە هەر وتارێکیدا کۆمەڵێک وشەی ئازاربەخش بەرامبەر توێژێکی کۆمەڵگا واتە بەرامبەر خەڵکی ئەم وڵاتە دەردەبڕێت کە دەبێتە مایەی دودڵی و ڕاڕایی. بەرامبەر ڕۆشنبیران، نوسەران، گەنجان، ژنان، کاسبکاران و چەندانی تر.\nهەرکەسێک ئازار دەدات کە ناڵێت” باشە سەرۆک تۆ لە هەموان گەورەتری، تۆ لەسەر حەقی، تۆ تاکە کەسی ڕاستیت”. ئەگەر سەیری تۆنی دەنگ و ئەو وشە ڕەق و هەڕەشانەی بکەیت کە لە قسەکانیدا بەکاریدێنێت وا دەزانیت کە ئەم قسانەی بەرامبەر دوژمنێک دەکات.\nلە شەڕکردن بێزار نابێت. لە سوکایەتی کردن تێر نابێت. شەرم ناکات لە هەڕەشەکرن لە خەڵکی بێ دەسەڵات و باجیان پێدەدات بە بەکارهێنانی هێزی دەوڵەت. بۆ نمونە لەم ڕۆژانەی پێشودا ئەم قسەیەی کرد ” ئەو کەمایەتیانەی’ بەیئۆغڵو’ یان بە ئەدەبەوە ژیانیان بەسەربەرن یانیش گوێچکەیان دەگرین و هەڵیان دەدەینە ئەو شوێنەی کە شایستەین ” . بۆ کەسێک کە گەیشتۆتە مەقامی سەرۆکایەتی قسەیەکی ئاوا بەرامبەر بە خەڵکی خۆی بکات بەڕاستی سەیرە.\nسەرەڕای ئەو هەموو نادادپەروەریەت، سەرەڕای ئەو هەموو بێ قانونیەت، سەرەڕای ئەو هەموو قسە و کردارانەت کە مرۆڤ شەرمەزار دەکەن دەبێ چیان کردبێ ئەو کەمایەتیانە کە قسەیەکی وا بێ نەزاکەتیان بەرامبەر دەکەی؟\nبەهۆی ئەو سیاسەتە هەڵەیەی کە پەیڕەوی دەکەی زیان بە ژیانمان و بە وڵاتەکەمان کەوتووە. لە کاتێکدا کاری سەرەکیت ئاسانکردنی ژیان و خزمەتکردن و خستنی ئیشەکانە بۆ سەر سکەی خۆی، کەچی هەم ژیانمان لێ قورس دەکەی وە هەم سوکایەتی بە خەڵکەکەت دەکەی. لە بەرامبەر هەموو ئەوانە ئێمە بێدەنگ بین؟ لە بەرامبەر ئەو زیانانەی بە وڵاتت گەیاندوە ئێمە ڕەخنە نەگرین؟ ناتوانین بڵێین ” پشتی چاوت برۆیە” ؟ بۆچی نا؟\nئەم وڵاتە هی هەموانە. هەموان ئاوەزیان هەیە. هەموان بۆ باشترکردنی ئەم وڵاتە وتەیەک، بیرۆکەیەکیان هەیە. هەڕەشەکردن و سوکایەتیکردن بە هەر کەسێک کە بڵێ ” ئەمەی دەیکەی هەڵەیە” یان کەسێک کە بیرۆکەیەکی جیاواز لەوەی تۆ بەیان بکات عادەتی کەسێکە کا باوەڕی بەخۆی نیە و لەو ئیشە بەگومانە کە دەیکات. کۆنتڕۆڵکردنی میدیای ئازاد، ڕێگەپێنەدان بە بانگهێشتکردنی ئەو کەسانەی کە جیاواز بیردەکەنەوە بۆ سەر شاشەی تیڤیەکان، بێجگە لەو قەدەغەکردن و ڕێگەپێنەدانە بچووکترین ڕەخنەش سەرکوتدەکرێت. هەموو ئەمانە هەوڵێکن بۆ شاردنەوەی هەڵەکان لە کۆمەڵگا و لە خەڵک. ئەوە نیشاندەدات کە دەترسن لەوەی خەڵک بە ڕاستیەکان بزانن. لە لایەکی ترەوە کۆمەڵێک خوێندکاری زانکۆی ‘ بۆغازئیچی’ دەمەقاڵێیان بووە لەسەر بابەتی ئۆپەراسیۆنی عەفرین. گروپێکیان بەبۆنەی سەرکەوتنی ئۆپەراسیۆنەکە ئاهەنگیان گێڕاوە و شیرینیان بەخشیوەتەوە، گروپێکی تریشیان ئەم کردەوەیەیان بە شتێکی نەشیاو زانیوە و ڕەخنەیان لێگرتوە. هەردولایان ئازادن لە بیر و ڕا. لە کاتێکدا بەشێکیان پێیان وایە ئەمە قارەمانێتیە، بەشێکی تریان پێیان وایە ئەمە لامان دەدات لە ئاشتیخوازی. تەنها ئەمەیە. بەڵام ئەردۆگان نەوەستا، بۆ چەندەها ڕۆژ ئەم دەمەقاڵێ سادەیەی نێوان کۆمەڵێک خوێندکاری کردە کەرەستەی وتاری کۆنگرەی حزبەکەی لە شار و شارۆچکەکان. لە سەرجەمی وتارەکانیدا هەڕەشە و سوکایەتی داباراند بەسەر ئەو کۆمەڵە گەنجە. دەڵێی ئەم گەنجانە ڕۆڵەی ئەم وڵاتە نین، بەڵکو سەربە هێزە داگیرکەرەکانن. بەوەشەوە نەوەستا، بۆ ڕۆژی دواتر هێزەکانی پۆلیسی ناردە سەر ماڵەکانیان و هەموویانی دەستگیر کرد و خستنیە ژێر چاودێریەوە. وە بەوەشەوە نەوەستا، ڕایگەیاند کە ئەم خوێندکارانە شایەنی ئەوە نین بخوێنن و بڕیاریدا ڕوناکی ژیانیان بکوژێنێتەوە. سەیری ئەو توڕەییە بکەن، ئەو کردەوە ترسناکەی کە بەرامبەر ڕۆڵەی ئەم وڵاتە دەیکات.\nسەرچاوەی ئەمە چیە؟ دوژمنایەتی سەرۆککۆماری وڵاتێک بەرامبەر بە ڕۆڵەکانی ئەم وڵاتە دەبێ لە کوێوە و لە چیەوە سەرچاوەی گرتبێت؟ با بڵێین ئەم گەنجانە لە کاتی ئیعتیراز گرتنیاندا سنوری خۆیان تێپەڕاندووە. ئایا هی ئەوەیە کردەوەیەکی لەم شێوەیە دوژمنانە لە دژیان پەیڕەوکەیت و مۆری تیرۆریستیان لێبدەیت و دەوڵەتێکی گەورە بخەیتە دوای چوار پێنج گەنج؟ ئەوانەی سوکایەتیت پێکردون و بچوکت کردونەتەوە و هەڕەشەت لێکردون ڕۆڵەی ئێمەن و برای ئێمەن. بە قەڵاچۆکردنی ئەوان بە کوێ دەگەیت؟\nوەک یەک سەیر نەکردنی میللەت، سەیرکردنی هەندێکیان بە چاوی دوژمنانە، هەبوونی ڕق و کین لە دژیان بابەتێکە کە پێویستی بە ڕوونکردنەوە هەیە. شتێکی ئاسایی نییە. بە دوژمنایەتی کردنی نیوەی خەڵکی ئەم وڵاتە هەرگیز ناگەیت بە ئارامی و هەبوویی. چونکە ئەگەر وڵاتێک نیوەی دڵی ناخۆش بێت و بەشێکیشی نائارام بێت و بەشێکی تریشی هەست بە دۆڕاوی بکات، ئەو وڵاتە هەرگیز ئارامی بەخۆیەوە نابینێت. ئەو وڵاتە گەشە ناکات. ناتوانێت خۆی بەهێز بکات. وە ناتوانێ بەردەوامی بە هەبونی خۆی بدات. سەرۆککۆمار لە جیاتی خەریکبوون بە سێکتەری پەروەردە و کشتوکاڵ، لە باتی خەریکبون بە قەیرانی ئابووری و هێنانەوەی دادپەروەری کە بوونی نەماوە، لە باتی سەرفکردنی وزەی خۆی لە زیادکردنی ئارامی و هەبوویی بۆ وڵات، خەریکی سەرفکردنی وزەیە لە ململانێ کردن لەگەڵ نیوەی کۆمەڵگاکەی. سەرۆککۆمارێک کە لایەکی وڵاتەکەی بە دوژمن بزانێت، بێجگەلە زیان بەخشین بەو وڵاتە هیچی تر ناکات.\nهەموو ئەو ڕەخنانەی وەک ” نەیکەی” ، ” مەیکە”، کە ئێمە لەوی دەگرین هیچ مانایەک بۆ ئەردۆگان ناگەیەنێت ئەوە دەزانم. هێشتا بەو ئاستە پێنەگەیشتوە کە گوێ بۆ ڕەخنە و ئاگاداریەکان ڕادێرێت و بڵێت ” تۆ بڵێی بە هەڵەدا چووبم؟ “. خۆی وەک تاکە کەسی ڕاست، وە تاکە کەسی ئاقڵ، وە تەنانەت وەک تاکە خاوەنی ئەم وڵاتە دەبێنێت. هەرچیەک بنوسین بچووکترین کاریگەری لەسەر ئەردۆگان نیە. ئامانجی ئەم نوسینەی من ڕاکێشانی سەرنجی خەڵکە بۆ ترسناکی ئەم وەزعە. دەستێکم هەبێ لە زیندو هێشتنەوەی بەرەنگاری، وە لە نەهێشتنی خەڵک بە ڕازیبوون بەم کەشە نائاساییە.\nچونکە دەستگرتنی دەسەڵات بەسەر تەواوی میدیاکان، دەرکردنی یاسای نا دیموکراتی لەسەر هەڵبژاردنەکان، لە پەل و پۆ کەوتنی قانوون، لەناوچونی بەهاکان، ڕۆشتنی ئابووری بەرەو قەیران، ئەو حەسارەی کە دروستبوە لە ئەنجامی سیاسەتی شەڕانی دەرەوە، وە هەوڵی بەدوژمنکردنی لایەکی کۆمەڵ لە لایەکەی تر، هەموو ئەمانە نیشانەی ئەوەیە کە وڵات بەرەو هەڵدێر دەڕوات.\nپێویستە جیاوازیەکان بخەینە لایەک و شان بە شانی یەکتر و دەست لە ناو دەست ئەم ڕۆژە پڕ لە کابوسانە تێپەڕێنین. ناتوانین بە ترسەوە، بە بێچارەییەوە چاوەڕێی ئەوەبین تا سیاسیەکان هۆشیان دێتەوە سەرخۆیان. ڕزگارکردنی وڵات لە دەست ئەو ئایدۆلۆژیەی کەپێی وایە سیاسەت بریتیە لە جیاکاری و شەڕ و دوژمنکاری لە دەستی ئێمەدایە.


ڕەشید نەجیب - ویکیپیدیا، ئینسایکڵۆپیدیای ئازاد\n(ڕەوانەکراوە لە رەشید نەجیبەوە)\nڕەشید کوڕی نەجیب ئەفەندی کوڕی مەحموود ئاغای کوڕی ھەمزە ئاغای کوڕی محەممەد ئاغایە ناسراوە بە فەرامەرز لە بنەماڵەی (فەرخە)ی سلێمانییە. دایکی ناوی عائیشەی کچی ئەحمەد ئاغای حاجی قادر ئاغا بووە، لە بنەماڵەی (پەردەسۆر)ی سلێمانییە. نووسەر و شاعیرێکی کورد بوو لە ناوەڕاستەکانی سەدەی بیستەم. یەکێک بوو لە سێکوچکەی دامەزرێنەرانی ڕێبازی «شیعری نوێ»ی کوردی لەگەڵ شێخ نووری شێخ ساڵح و گۆران لە نێوان ھەردوو جەنگی جیھانی سەدەی بیستەم لە سلێمانی.\n٢ فەرامەرزی شاعیر\nلە ساڵی ١٩٠٦ لە سلێمانی لەدایکبووە. لە تەمەنی مێردمنداڵیدا لە ساڵی ١٩٢٠ باوکی کۆچیی دوایی کردووە. سەرەتای خوێندنی لە حوجرەی مزگەوت بووە. ئەم خوێندنەی زۆری نەخایاندووە و زوو ڕووی کردووەتە قوتابخانەی سەرەتایی ڕۆژگارانی فەرمانڕەوایی دەسەڵاتی عوسمانی. لە مانگی کانوونی یەکەمی ساڵی ١٩٢٠دا بۆ جاری یەکەم دامەزراوە بە فەرمانبەر لە نەخۆشخانەی مەلیکی لە سلێمانی و ھەڵەبجە. لە ساڵی ١٩٢٨ بووە بە وەرگێڕی لیوای سلێمانی. دوای ئەمە چەند جار لە ھەولێر و سلێمانی قایمقام بووە. لە ساڵی ١٩٣٠ ئەندامی کۆمەڵەی زانستی و وەرگێڕی ئینگلیزی ئەو کۆمەڵەیە بووە و وەک مامۆستای خۆبەخشیش لە قوتابخانەی زانستی وانەی وتووتەوە. لەم بارەیەوە ڕۆژنامەی ژیان لە ژمارە ٢٤٤ی ١٢ی حوزەیرانی ١٩٣٠ نووسیویەتی:\nزەواتی موحتەرەم و فیداکاری میللەت ئەمانەن: ڕەشید زەکی، ڕەفیق حلمی، ڕەشید نەجیب. ئەم زەواتە موحتەرەمانەی کە بەیان کراوە تەعەھودیان فەرمووە کە ھەموو شەو مەجانەن لە جەمعیەتی زانستیدا دەرس بڵێنەوە بەقوتابیی زانستی. ھەیئەتی ئیدارەی کۆمەڵ بەیانی مەمنوونیەت و تەمەننای موەفەقیەتی ئەو چەشنە حەمییەت مەندانە ئەکات.\nساڵی ١٩٣٢ چووەتە بەغدا و ھەر لەوێ ماوەتەوە. لە ٢٠ی ئازاری ساڵی ١٩٣٦ لە بەغدا ژنی ھێناوە و خوا ئەم منداڵانەی پێ بەخشیون: ئومێد، نەوید، سروود، ژاڵە و غادە. ساڵی ١٩٤٩ بەرێوەبەری ھەردوو بەشی عەرەبی و کوردی رادیۆی بەغدا بووە و وتاری بۆ ڕادیۆکە نووسیوە. لە ساڵی ١٩٥٣ بووە بە موتەسەریفی ھەولێر. لە ساڵی ١٩٥٤ موتەسەریفی کەرکووک بووە. لە ساڵی ١٩٥٥ – ١٩٥٦ موتەسەریفی مووسڵ بووە. لە ساڵی ١٩٥٧ – ١٩٥٨ موتەسەریفی بەسڕا بووە.\nدواتر وازی لە کاروباری میری ھێناوە، دوای کودەتاکەی ١٤ی تەممووزی ١٩٥٨ خانەنشین بووە و ھەر لە بەغدا ماوەتەوە.\nلە ساڵانی ١٩٢٧ – ١٩٢٨ دەبێتە بەرپرس و سەرنووسەری رۆژنامەی «ژیان»، یەکەم بەرھەمی لەو ڕۆژنامەیەدا ساڵی ١٩٢٧ بڵاودەکاتەوە. لە ساڵی ١٩٣٠ بەرھەمی شاعیر لەسەر لاپەڕەکانی ڕۆژنامەی ژیان دەکەوێتە بەرچاو. ھەر لەو ماوەیەدا بەشداری لە نووسینەکانی بڵاوکراوەی «دەریایی لاوان» و «یادگاری لاوان» دەکات. ھەروەھا نووسەری ھەمیشەیی گۆڤاری «گەلاوێژ» بووە لە سەرەتاوە تا کۆتایی (١٩٣٩ – ١٩٤٩). ساڵێک پێش ئەوەی کۆچی دوایی بکات (١٩٦٧) ویستی ڕۆمانێکی مێژوویی ھەڵقوڵاو لەناو جەرگەی کوردەوارییەوە بەناوی (مامۆستا برزوو) بنووسێت. دەستی پێکرد و بە تەکنیکێکی نوێ و زمانێکی کوردی ڕازاوە و پوخت بەشێکی لێ نووسی، بەڵام مردن ڕێگەی تەواوی بکات.\nکتێبخانە گەورەکەی حسێن نازمی مێژونووس ڕۆڵی گەورەی بینیوە لە ڕۆشنبیرکردنی ڕەشید نەجیب و ھەر لەڕێی خوێندنەوە و خۆپێگەیاندنەوە شارەزاییەکی تەواوی لە زمانی عەرەبی و فارسی و کوردی و ئینگلیزیدا پەیدا کردووە.\nھەڵوێستێکی گەورەی ئەوە بوو کە کتێبخانە تایبەتەکەی خۆی پێشکەش بە کتێبخانەی گشتی سلێمانی کرد.\nساڵی ١٩٦٨ لە بەغدا کۆچی دوایی کرد و لە گۆڕستانی ئەغزەمییە نێژرا.\nڕەشید نەجیب (ژیانی و بەرھەمەکانی)\nمێژووی ئەدەبی کوردی، بەرگی حەوتەم، مارف خەزنەدار، لاپەڕەکانی ٤١ تا ٥٢، دەزگای چاپ و بڵاوکردنەوەی ئاراس، ھەولێر:٢٠٠٦.\nرەشید نەجیب- Kurdsat.tv[بەستەری مردوو]\nوەرگیراو لە «https://ckb.wikipedia.org/w/index.php?title=ڕەشید_نەجیب&oldid=867679»\nئەم پەڕەیە دواجار لە ١٨:٤١ی ١٨ی کانوونی یەکەمی ٢٠٢١ نوێ کراوەتەوە.